১৫ এপ্রিল,এপি, রয়টার্স: যুক্তরাষ্ট্র, যুক্তরাজ্য ও ফ্রান্সের চালানো ৭০ মিনিট স্থায়ী যৌথ হামলায় সিরিয়ার স্থাপনাগুলো ধ্বংস হয়ে গেছে। ধ্বংসস্তুপে পরিণত হওয়া সেসব স্থাপনার ছবি প্রকাশ করতে শুরু করেছে আন্তর্জাতিক সংবাদমাধ্যমগুলো। শুক্রবার দিবাগত রাত থেকে সিরিয়ার সন্দেহভাজন তিনটি রাসায়নিক অস্ত্র স্থাপনা লক্ষ্য করে মিসাইল হামলা শুরু করে পশ্চিমা দেশগুলো। ধোঁয়া উড়তে থাকা ধ্বংসস্তুপে সিরিয়ার আসাদ সরকার সমর্থিত বাহিনীর সদস্যদের কাজ করতে দেখা গেছে প্রকাশিত ছবিগুলোতে। সিরিয়ার রাজধানী দামেস্কের কাছে একটি রাসায়নিক অস্ত্র গবেষণাগার ও হোমস শহরের কাছের একটি রাসায়নিক অস্ত্র মজুদ স্থাপনা ও একটি রাসায়নিক হামলায় ব্যবহৃত কমান্ড সেন্টারে হামলা চালানো হয় বলে দাবি করছে যুক্তরাষ্ট্র ও মিত্ররা। ওই হামলার ক্ষয়ক্ষতি নিরুপণ করতে গিয়ে মার্কিন কমান্ডার লেফটেন্যান্ট জেনারেল কেনেথ ম্যাককেনজি বলেছেন, কমান্ড সেন্টারটি সম্পূর্ণ ধ্বংস হয়ে গেছে আর সিরিয়ার রাসায়নিক অস্ত্রের কর্মসূচি অন্তত তিন বছর পিছিয়ে গেছে।